RAPPORT TAL-KUMMISSJONI LILL-KUNSILL U LILL-PARLAMENT EWROPEW DWAR L-ATTIVITAJIET FL-2011 TAĦT IL-MANDAT ESTERN TAL-BEI /* COM/2012/0637 final */





RAPPORT TAL-KUMMISSJONI LILL-KUNSILL U LILL-PARLAMENT EWROPEW DWAR L-ATTIVITAJIET FL-2011 TAĦT IL-MANDAT ESTERN TAL-BEI WERREJ 1. INTRODUZZJONI 3 2. RIŻULTATI EWLENIN 4 3. OPERAZZJONIJIET TA' FINANZJAMENT 5 3.1. Ħarsa ġenerali lejn il-volum ta’ finanzjament mill-BEI fir-reġjuni koperti bid-Deċiżjoni 5 3.2. Kontributi lejn l-objettivi ta' politika tal-UE 8 3.3. Analiżi settorali 9 3.4. L-impatt u l-valur miżjud tal-attivitajiet tal-BEI 9 4. KOOPERAZZJONI MAL-KUMMISSJONI 11 5. KOOPERAZZJONI MA’ ISTITUZZJONIJIET INTERNAZZJONALI TA' FINANZJAMENT 12 RAPPORT TAL-KUMMISSJONI LILL-KUNSILL U LILL-PARLAMENT EWROPEW DWAR L-ATTIVITAJIET FL-2011 TAĦT IL-MANDAT ESTERN TAL-BEI 1. INTRODUZZJONI Id-Deċiżjoni Nru 1080/2011/UE tal-Parlament Ewropew u tal-Kunsill[1] (id-"Deċiżjoni" jew "mandat") tesiġi li l-Kummissjoni tirrapporta kull sena dwar l-operazzjonijiet ta' finanzjament tal-Bank Ewropew tal-Investiment (EIB) imwettqa b'garanzija tal-UE. Dan ir-rapport jibni fuq ir-rapporti annwali pprovduti mill-BEI u jkopri l-attivitajiet fl-2011 taħt il-mandat estern tal-BEI. Ir-rapport attwali għalhekk ma jirreferix għal żviluppi li seħħew fl-2012, partikolarment l-approvazzjoni ta' żieda kapitali tal-BEI mill-Kunsill Ewropew ta' Ġunju 2012. Barra l-UE, fir-reġjuni koperti mill-mandat, il-BEI jagħti self u garanziji fuq self bil-kopertura tal-garanzija tal-UE (“operazzjonijiet taħt il-mandat”) jew b’riskju proprju skont il-qafas tal-Artikolu 16 tal-Istatut tiegħu (“operazzjonijiet b’riskju proprju”). Dan ir-rapport janalizza l-operazzjonijiet ta’ finanzjament mill-BEI taħt il-mandat u jagħti taqsira tal-operazzjonijiet b'riskju proprju fl-2011. L-operazzjonijiet tal-BEI fl-Afrika, il-Karibew u l-Paċifiku (AKP) kif ukoll fil-Pajjiżi u t-Territorji Extra-Ewropej (OCT) huma koperti f'rapport annwali separat. Għandu jiġi nnutat li r-rapportar dwar ċerti rekwiżiti addizzjonali introdotti mill-Artikolu 11 tad-Deċiżjoni se japplika biss għal operazzjonijiet ta’ finanzjament tal-BEI li għalihom ġiet ippreżentata applikazzjoni ta' finanzjament wara t-30 ta’ Ottubru 2011 u li ġew iffirmati wara l-1 ta' Jannar 2012. Fid-Dokument ta’ Ħidma tal-Persunal (id-“DĦP”)[2] jingħataw informazzjoni aktar dettaljata u tabelli statistiċi dwar l-attivitajiet imsemmija hawn fuq, anke fil-livell ta' proġetti, setturi, pajjiżi u reġjuni. DĦP ieħor jinkludi Linji Gwida Operazzjonali Tekniċi Reġjonali żviluppati b'mod konġunt mill-Kummissjoni u l-BEI, b'konsultazzjoni mas-Servizz Ewropew għall-Azzjoni Esterna, skont l-Artikolu 6 tad-Deċiżjoni li tistabbilixxi l-kontribut tal-operazzjonijiet ta’ finanzjament tal-BEI taħt il-mandat lill-politiki tal-Unjoni. Il-Linji Gwida Operazzjonali Tekniċi Reġjonali għandhom l-għan li jiżguraw appoġġ bħal dan u għandhom ikunu validi sal-iskadenza tal-mandat attwali. Id-Deċiżjoni 1080/2011/UE tesiġi li l-Kummissjoni tittrażmetti lill-Parlament Ewropew u lill-Kunsill dawn il-linji gwida malli dawn ikunu stabbiliti. Wieħed għandu jinnota li dan ir-rapport se jkun anness mal-valutazzjoni tal-impatt li jmiss li se takkumpanja l-proposta leġiżlattiva għal Deċiżjoni li tagħti garanzija tal-UE lill-BEI kontra telf minn self u garanziji fuq self għal proġetti barra l-UE taħt il-Qafas Finanzjarju Pluriennali (QFP) li jmiss. 2. RIŻULTATI EWLENIN Id-Deċiżjoni żiedet il-limitu massimu kumplessiv tal-Mandat Ġenerali b'EUR 1 684 miljun u rrilaxxat Mandat tat-Tibdil fil-Klima addizzjonali ta' EUR 2 000 miljun li jipprovdi garanzija lill-BEI sa EUR 29 484 miljun għall-operazzjonijiet tiegħu taħt il-mandat. Matul l-2011, bosta inizjattivi ewlenin kienu mnedija fil-livell tal-UE, b'mod partikolari bħala reazzjoni għar-Rebbiegħa Għarbija. B'mod partikolari, il-limitu massimu ta' self tal-BEI taħt garanzija tal-UE għar-reġjun tal-Mediterran żdied b’EUR 1 biljun. Il-Kummissjoni u l-BEI, flimkien mal-Istati Membri rilevanti, ipparteċipaw b'mod attiv fl-Inizjattiva ta' Sħubija tal-G8 ta' Deauville u waqqfu Task Force tal-UE għal diversi pajjiżi fin-Nofsinhar tal-Mediterran. Fl-2011, fil-konfront ta' prospett ekonomiku dinji li kien qed jiddeterjora, il-BEI kompla jappoġġa l-attività ekonomika fir-reġjuni tal-mandat kif ukoll żied b’mod sinifikanti s-self tiegħu lil proġetti relatati mal-azzjoni klimatika. Il-volum totali tal-finanzjament tal-BEI barra l-UE kien ta' EUR 7.3 biljun fl-2011, madwar 17 % inqas mit-EUR 8.7 biljun milħuq fl-2010, iżda, fil-medja, xorta ogħla mil-livelli ta’ qabel il-kriżi. Fir-reġjuni koperti mill-mandat, l-attività tal-BEI kienet tammonta għal EUR 6.5 biljun fl-2011 meta mqabbel ma' EUR 7.8 biljun fl-2010. Skont l-aħħar Pjan Operazzjonali Korporattiv 2012-2014 approvat mill-BEI fl-aħħar tal-2011, il-volumi ta’ self tal-BEI fil-qasam estern huma mistennija jonqsu iktar biex jilħqu l-livelli ta' qabel il-kriżi ta’ EUR 6.5 biljun fl-2012, EUR 5.9 biljun fl-2013 u EUR 5.2 biljun fl-2014. B’mod partikolari, il-finanzjament estern tal-BEI minn riżorsi proprji (jiġifieri mingħajr ma titqies il-Faċilità ta’ Investiment tal-AKP u l-attività tal-kapital ta' riskju fil-pajjiżi Mediterranji) jammonta għal EUR 6.0 biljun fl-2012, EUR 5.3 biljun fl-2013 u EUR 4.6 biljun fl-2014. Ir-reġjuni koperti mill-mandat ma kienu bl-ebda mod esklużi mill-effetti tal-kriżi globali. Fil-pajjiżi ta' Qabel l-Adeżjoni, li rrappreżentaw 52 % tas-self totali fir-reġjuni tal-mandat, għalkemm it-tkabbir ekonomiku stabbilizza ruħu għal 7.5 % fl-2011, it-tkabbir tal-kreditu baqa' sostanzjalment taħt il-livelli ta' qabel il-kriżi. Il-BEI, bħala s-sellief multilaterali ewlieni fir-reġjun, kompla jappoġġa l-attività ekonomika permezz ta' self sostanzjali lill-SMEs (31 % tal-volum totali) u billi impenja riżorsi sostanzjali għal investimenti fis-setturi tat-trasport u tal-enerġija. Fl-istess ħin, is-self tal-BEI għall-proġetti dwar l-azzjoni klimatika żdied b'EUR 500 miljun għal EUR 2.1 biljun fl-2011, li jirrappreżenta 32 % tal-firem totali (minn 21 % fl-2010). Kienu fil-mira ħafna mill-pajjiżi l-anqas effiċjenti fis-CO2, pereżempju r-Russja, l-Afrika t'Isfel u l-Indja. Sar sforz partikolari fl-Asja u l-Amerika Latina fejn dan is-self kien jammonta għal 78 % tal-firem totali. L-azzjoni klimatika kienet tammonta wkoll għal 29 % tas-self għal Pajjiżi ta’ Qabel l-Adeżjoni u 30 % tas-self lill-Afrika t'Isfel fl-2011. Filwaqt li l-volumi ta' għoti ta' self kienu fil-biċċa l-kbira stabbli għal ħafna mir-reġjuni koperti mill-mandat, volumi ta' għoti ta' self fir-reġjun tal-Mediterran waqgħu b'mod qawwi għal EUR 965 miljun minn livell storikament għoli ta' EUR 2.5 biljun fl-2010. Dan irriżulta mid-dewmien esperjenzat fit-tħejjija tal-proġetti wara tal-avvenimenti tar-Rebbiegħa Għarbija u l-inċertezza u l-ambjent kummerċjali diffiċli sussegwenti. Bosta amministrazzjonijiet interim ipposponew deċiżjonijiet dwar programmi ta' investiment fit-tul għal wara li jsiru elezzjonijiet demokratiċi. Barra minn hekk, bħala parti mis-sanzjonijiet tal-UE fuq is-Sirja, l-attività tal-BEI fil-pajjiż kienet sospiża. F'dan il-kuntest, il-Kummissjoni adottat Att Delegat f'April 2012 li jneħħi s-Sirja mil-lista ta' pajjiżi eliġibbli taħt il-mandat[3]. F'dan il-kuntest, għandu jiġi nnutat li l-BEI esperjenza inadempjenzi fuq l-imgħax u l-ħlasijiet lura tas-self mill-Gvern Sirjan u l-ewwel sejħa fuq il-Garanzija tal-UE saret f’Mejju 2012 għal ammont ta' madwar EUR 15.4 miljun . 3. OPERAZZJONIJIET TA' FINANZJAMENT 3.1. Ħarsa ġenerali lejn il-volum ta’ finanzjament mill-BEI fir-reġjuni koperti bid-Deċiżjoni Volum totali għar-reġjuni koperti mill-mandat ammonta għal EUR 6.5 biljun fl-2011, meta mqabbel ma' EUR 7.8 biljun fl-2010. Fl-2011, ammonti ffirmati permezz ta' faċilitajiet ta' riskju proprju tal-BEI żdiedu bi 18 %, filwaqt li l-volum ta' għoti ta' self taħt il-mandat naqas b’37 %. It-tabella li ġejja tipprovdi ħarsa ġenerali lejn il-volum ta’ finanzjament mill-BEI bir-riżorsi proprji fl-2011 fir-reġjuni koperti bil-mandat. Tabella 1: Finanzjament tal-BEI fl-2011 fir-reġjuni koperti mill-mandat Pajjiżi tal-operat || Operazzjonijiet skont il-mandat || Operazzjonijiet ta' riskju proprju tal-BEI || Total (EUR miljuni) || Garanzija komprensiva || Kopertura għar-riskju politiku || Total Pajjiżi ta' Qabel l-Adeżjoni || 998 || 26 || 1024 || 2,358 || 3,381 Pajjiżi Mediterranji || 553 || 373 || 926 || 39 || 965 Viċinat tal-Lvant, ir-Russja || 625 || 50 || 675 || 101 || 776 Asja u Amerika Latina || 61 || 249 || 310 || 861 || 1,171 L-Afrika t’Isfel || 115 || - || 115 || 50 || 165 Total || 2,352 || 698 || 3,050 || 3,409 || 6,459 Fl-2011, 77 % tas-self iffirmat taħt il-mandat kien kopert b’Garanzija Komprensiva, li tintuża għal operazzjonijiet sovrani u subsovrani, filwaqt li 23 % ibbenefikaw minn Garanzija għar-Riskju Politiku għall-operazzjonijiet tas-settur privat. Il-volum kombinat ta’ firem taħt iż-żewġ garanziji jirrappreżenta 47 % tal-finanzjament totali fl-2011 fir-reġjuni koperti mid-Deċiżjoni, filwaqt li t-53 % li jifdal jikkorrispondi għal livell rekord ta' EUR 3.4 biljun ta' self b'riskju proprju mill-BEI bla ma tintuża l-garanzija tal-UE. Fi tmiem l-2011, l-ammont kumplessiv iffirmat taħt il-mandat kien ta’ EUR 19.4 biljun, jew 66 % tal-limitu massimu kumplessiv skont id-Deċiżjoni, li huwa ġeneralment konformi mal-aspettattivi wara l-ewwel ħames snin mill-perjodu ta' seba' snin tal-mandat. Ammont kumplessiv ta' EUR 10.1 biljun huwa l-marġni disponibbli għall-EIB taħt il-mandat. Minkejja tnaqqis mistenni tal-attività esterna tal-BEI fl-2012 u l-2013 u ż-żieda fil-livell massimu kumplessiv introdotta mid-Deċiżjoni, il-BEI huwa mistenni li jilħaq uħud mil-limiti massimi reġjonali sal-aħħar tal-2013 (eż. fir-reġjun tal-Pajjiżi ta' Qabel l-Adeżjoni), filwaqt li oħrajn huma aktar inċerti (eż. fir-reġjun tal-Mediterran). Hawnhekk għandu jiġi nnutat li d-Deċiżjoni tintroduċi l-possibbiltà għal flessibbiltà ta' 10 % bejn il-limiti massimi reġjonali. Tabella 2: Firem u żborżi totali tal-BEI taħt il-mandat (2007-2011) EUR mn || Limitu massimu || Firem netti || Firem netti bħala % tal-limitu massimu || Żborżi || Żborżi netti bħala % tal-firem netti Pajjiżi ta' Qabel l-Adeżjoni || 9.048 || 7.622 || 84% || 3.899 || 51% Mediterran || 9.700 || 6.559 || 68% || 2.079 || 32% Viċinat tal-Lvant, ir-Russja || 3.848 || 1.709 || 44% || 318 || 19% Asja u Amerika Latina || 3.952 || 2.761 || 70% || 1.690 || 61% L-Afrika t’Isfel || 936 || 591 || 63% || 425 || 72% Mandat Ġenerali Totali || 27.484 || 19.242 || 70% || 8.411 || 44% Mandat tat-Tibdil fil-Klima (2011-2013) || 2.000 || 150 || 8% || 150 || 100% Mandat totali || 29.484 || 19.392 || 66% || 8.561 || 44% F'termini ta' żborżi, sal-aħħar tal-2011, il-BEI żborża EUR 8.5 biljun jew 44 % tal-ammonti netti ffirmati. Ir-rati ta' żborż fil-pajjiżi ta' Qabel l-Adeżjoni, l-Asja, l-Amerika Latina u l-Afrika t'Isfel kienu jvarjaw bejn 50 % u 75 % li jirriflettu d-differenza fiż-żmien normali bejn il-firem tal-kuntratti ta' finanzjament u l-implimentazzjoni tal-proġett u l-iżborż korrispondenti. Żborżi fil-pajjiżi tal-Mediterran kienu aktar baxxi bi 32 % tal-ammonti ffirmati netti, li jirriflettu l-konsegwenzi tar-Rebbiegħa Għarbija u s-sospensjoni tal-operazzjonijiet fis-Sirja. Ir-rati baxxi tal-iżborżi ta' 19 % tal-firem fl-Ewropa tal-Lvant, il-Kawkażu tan-Nofsinhar u r-Russja juru d-dewmien biex jiġu solvuti kwistjonijiet istituzzjonali fir-reġjun u l-fatt li aktar minn tliet kwarti tal-ammonti ġew iffirmati f’dawn l-aħħar sentejn. Il-BEI qed jistenna li operazzjonijiet fil-Viċinat tal-Lvant u r-Russja jiġu aċċellerati fid-dawl tal-objettivi usa’ stabbiliti taħt il-mandat għall-attivitajiet tal-BEI fir-reġjun, il-Memorandum ta’ Qbil (MtQ) mal-Bank Ewropew għar-Rikostruzzjoni u l-Iżvilupp (BERŻ) u l-Kummissjoni, iffirmat f'Marzu 2011 u l-użu ta' assistenza teknika mmirata biex titħaffef l-implimentazzjoni tal-proġetti. Tabella 3: Għoti ta' self annwali taħt il-mandat attwali 2007-2013 EUR mn || 2007 (*) || 2008 || 2009 || 2010 || 2011 || Total Gross || Kanċellazzjonijiet || Total nett || Pajjiżi ta' Qabel l-Adeżjoni || 389 || 2.009 || 2.859 || 1.535 || 874 || 7.666 || 44 || 7.622 || Mediterran || 1.205 || 1.195 || 1.510 || 2.009 || 926 || 6.845 || 286 || 6.559 || Viċinat tal-Lvant, ir-Russja || - || 170 || 233 || 631 || 675 || 1.709 || - || 1.709 || Asja u Amerika Latina || 305 || 469 || 1.088 || 643 || 310 || 2.815 || 53 || 2.761 || L-Afrika t’Isfel || - || 203 || 280 || 50 || 115 || 648 || 56 || 591 || Mandat Ġenerali Totali || 1.899 || 4.045 || 5.969 || 4.868 || 2.900 || 19.681 || 449 || 19.242 || Mandat tat-Tibdil fil-Klima (2011-2013) (**) || || || || || 150 || 150 || - || 150 || Mandat totali || || || || || 3.050 || 19.831 || 449 || 19.392 || (*) Sal-31 ta' Lulju 2007, l-għoti ta' self twettaq ukoll taħt il-mandat 2000-2007 preċedenti. (**)L-operazzjoni ta' EUR 150 miljun iffirmata taħt il-mandat dwar it-tibdil fil-klima fl-2011 ġie ffirmat fir-reġjun tal-pajjiżi ta' qabel l-adeżjoni. || || || || Mil-lat tal-għadd ta’ proġetti, ġew iffinanzjati 29 proġett taħt il-mandat fl-2011 meta mqabbel ma’ 46 fl-2010. L-attività ta' finanzjament tal-BEI fil-pajjiżi ta' Qabel l-Adeżjoni kienet stabbli għal EUR 3.4 biljun fl-2011 kif kienet fl-2010, li tirrappreżenta 52 % tal-attività fir-reġjuni koperti mill-mandat. L-għoti ta' self taħt il-mandat naqas għal EUR 1 biljun, filwaqt li l-għoti ta' self taħt il-Faċilità ta' Qabel l-Adeżjoni ta' riskju proprju żdied bi 18 % għal EUR 2.4 biljun. Sabiex tkun akkomodata marġni mnaqqsa taħt il-mandat u ħtiġijiet li għadhom sinifikattivi fir-reġjun tal-pajjiżi ta' Qabel l-adeżjoni, ġiet approvata żieda ta' EUR 5.7 biljun fil-limitu massimu ta' għoti ta' self tal-Faċilità ta' Qabel l-Adeżjoni sal-2013 mill-Bord tal-Gvernaturi tal-BEI kmieni fl-2011. Filwaqt li l-attività fir-reġjun tal-Mediterran naqset sew, kibret l-attività ta' finanzjament tal-BEI fil-Viċinat tal-Lvant fl-2011 biex laħqet is-EUR 776 miljun (minn EUR 631 miljun fl-2010), li minnhom EUR 675 miljun taħt il-mandat li jirrappreżentaw livell rekord fir-reġjun. Fl-Asja u l-Amerika Latina, il-finanzjament totali ammonta għal EUR 1.2 biljun bħal fl-2010, bl-għoti ta' self taħt il-mandat naqas għal EUR 310 miljun, li ġie kkumpensat minn żieda korrispondenti ta' għoti ta' self b'riskju proprju għall-BEI, notevolment taħt il-Faċilità għas-Sostenibilità tal-Enerġija u s-Sigurtà tal-Provvista (ESF). Fl-Afrika t'Isfel, fl-2011 ġew iffirmati tliet għotjiet ta' self ġodda li jammontaw għal EUR 165 miljun, inkluża l-ewwel firma għall-Afrika t'Isfel ta' EUR 50 miljun taħt l-ESF ta' riskju proprju tal-BEI. 3.2. Kontributi lejn l-objettivi ta' politika tal-UE L-objettiv tal-operazzjonijiet tal-BEI skont id-Deċiżjoni huwa li jiġu appoġġati l-objettivi rilevanti tal-politika esterna tal-Unjoni. Id-Deċiżjoni tissostitwixxi l-objettivi speċifiċi għar-reġjuni stabbiliti qabel għal operazzjonijiet b'garanzija tal-UE bl-objettivi orizzontali ta’ livell għoli li ġejjin għar-reġjuni kollha koperti mill-mandat: (i) Il-mitigazzjoni u l-adattament għat-tibdil fil-klima (ii) L-iżvilupp tal-infrastruttura soċjali u ekonomika; (iii) L-iżvilupp tas-settur privat lokali, b'mod partikolari appoġġ għall-SMEs. Objettivi sottostanti addizzjonali jinkludu l-kontribut għall-prinċipji ġenerali li jiggwidaw l-azzjoni esterna, kif imsemmi fl-Artikolu 21 tat-TUE u l-integrazzjoni reġjonali fost il-pajjiżi sħab, inkluża l-integrazzjoni ekonomika bejn il-pajjiżi ta' qabel l-adeżjoni, il-pajjiżi tal-viċinat u l-Unjoni. Il-BEI jista' jikkunsidra li jżid l-attività tiegħu ta' appoġġ għas-saħħa u l-edukazzjoni meta jkun hemm valur miżjud ċar. Il-linji gwida operazzjonali tekniċi reġjonali marbuta u stabbiliti b'mod konġunt mill-Kummissjoni u l-BEI jistabbilixxu rabta bejn il-qafas ta’ politika reġjonali tal-Unjoni, l-objettivi tal-mandat orizzontali ta' livell għoli u l-implimentazzjoni tagħhom. Dawn il-linji gwida għandhom l-għan li jiżguraw li l-finanzjament mill-BEI ikun kumplimentari għall-politiki, il-programmi u l-istrumenti korrispondenti tal-UE fir-reġjuni differenti. L-objettivi riveduti indikati hawn fuq se jiffurmaw il-bażi tar-rapportar għal operazzjonijiet ġodda mill-2012 'il quddiem. Madankollu, xi indikazzjonijiet diġà jistgħu joħorġu minn attivitajiet imwettqa fl-2011. B'mod partikolari, l-appoġġ tal-BEI għall-infrastruttura soċjali u ekonomika jirrappreżenta 64 % tal-attività kumplessiva tal-BEI fir-reġjuni koperti mill-mandat fl-2011 (75 % għal operazzjonijiet taħt mandat). L-appoġġ lis-settur privat ammonta għal 55 % tal-attività kumplessiva tal-BEI fir-reġjuni koperti mill-mandat fl-2011 (29 % għal operazzjonijiet taħt mandat), filwaqt li l-appoġġ lill-SMEs permezz ta' intermedjarji finanzjarji lokali ammonta għal 17 % tal-attività kumplessiva tal-BEI fir-reġjuni koperti mill-mandat fl-2011 (6 % għal operazzjonijiet taħt mandat). Fis-snin li għaddew, il-BEI saħħaħ l-għoti ta' self tiegħu għall-Azzjoni Klimatika u l-impenn aktar estensiv tiegħu lejn il-mira tal-UE ta’ tkabbir b'użu baxx ta' karbonju u reżiljenti għall-klima fi ħdan u lil hinn mill-Unjoni b’mod partikolari fis-segwitu tas-Summit tal-UNFCC f’Kopenħagen tal-2009. Fl-2011, firem marbuta mal-Azzjoni Klimatika żdiedu għal EUR 2.08 biljun (32 % tal-finanzjament totali tal-BEI fir-reġjuni kkonċernati), li minnhom EUR 0.89 biljun taħt il-mandat (29 % ta' operazzjonijiet taħt il-mandat), minn EUR 1.6 biljun fl-2010 (21 % tal-finanzjament totali tal-BEI fir-reġjuni kkonċernati). Il-BEI adotta sett ta' kriterji ta' eliġibbiltà speċifiċi għas-settur għall-proġetti biex jikkwalifikaw taħt l-objettiv ta' azzjoni klimatika. Pereżempju mhux il-proġetti kollha li jtejbu l-konsum tal-enerġija huma awtomatikament eliġibbli, iżda dawk biss li jistgħu juru żieda fl-effiċjenza enerġetika ta' 20% jew aktar mill-valuri ta' referenza. Barra minn hekk, qed jitqies biss is-sehem mill-għoti ta' self li jindirizza l-objettiv tal-klima. Il-biċċa l-kbira tal-għoti ta' self tal-Azzjoni Klimatika hija relatata ma' proġetti f'dawn iż-żewġ oqsma estensivi: Enerġija Rinnovabbli u Effiċjenza Enerġetika, u Trasport Sostenibbli. Informazzjoni aktar dettaljata dwar il-livell tal-kontribut tal-BEI lill-objettivi ta' politika tal-UE fil-mira tad-Deċiżjoni qed tingħata fid-DĦP. 3.3. Analiżi settorali It-Tabella 4 hawn taħt tagħti ħarsa ġenerali lejn id-distribuzzjoni reġjonali u settorali tal-operazzjonijiet tal-BEI skont id-Deċiżjoni fl-2011. Tabella 4: Analiżi settorali tal-operazzjonijiet iffirmati fl-2011 (EUR miljuni) skont il-mandat Reġjun || Total || Enerġija || Trasport || Servizzi u Industrija || Ilma, kundizzjonijiet sanitarji || Linji ta' kreditu għall-SMEs || Infrastruttura tas-saħħa u l-edukazzjoni || Agrikoltura, Sajd, Forestrija (*) || Telekomunikazzjonijiet Pajjiżi ta’ Qabel l-Adeżjoni (PA) || 1,024 || - || - || 617 || 60% || 15 || 1% || 55 || 5% || 87 || 8% || 100 || 10% || 150 || 15% || - || - Pajjiżi Mediterranji (MED) || 926 || 50 || 5% || 163 || 18% || 421 || 46% || 262 || 28% || 30 || 3% || - || - || - || - || - || - Viċinat tal-Lvant u r-Russja (LVANT) || 675 || 175 || 26% || 450 || 67% || - || - || - || - || 50 || 7% || - || - || - || - || - || - L-Asja u l-Amerika Latina (ALA) || 310 || 61 || 20% || - || - || 149 || 48% || - || || - || - || - || || - || - || 100 || 32% L-Afrika t’Isfel (SA) || 115 || - || - || - || - || - || - || 115 || 100% || - || - || - || - || - || - || - || - Total || 3,050 || 286 || 9% || 1,230 || 40% || 585 || 20% || 432 || 14% || 167 || 6% || 100 || 3% || 150 || 5% || 100 || 3% *) Taħt din l-intestatura, operazzjoni ta' EUR 150 miljun fit-Turkija kienet iffirmat taħt il-mandat dwar it-Tibdil fil-Klima 3.4. L-impatt u l-valur miżjud tal-attivitajiet tal-BEI B'reazzjoni għall-mandat u l-obbligu tal-BEI biex isaħħaħ aktar il-valutazzjoni, il-kejl u r-rapportar tiegħu dwar ir-riżultati u l-impatti tal-operazzjonijiet tiegħu, il-BEI adotta qafas ġdid fl-2011, il-Qafas ta' Kejl tar-Riżultati (Results Measurement Framework - REM), li għandu jiġi applikat għal operazzjonijiet fir-reġjuni kollha koperti mill-mandat. L-REM se jiġi implimentat gradwalment fl-2012. B'konformità mal-oqfsa preċedenti, l-REM hija strutturata fuq tliet pilastri: Pilastru 1 - il-konsistenza mal-objettivi ta' politika u l-prijoritajiet tal-UE u l-kontribut lejhom; Pilastru 2- il-kwalità u s-solidità tal-proġett kif ukoll r-riżultati mistennija u reali tiegħu; Pilastru 3 – addizzjonalità finanzjarja u mhux finanzjarja tal-kontribut tal-BEI.. L-REM se jtejjeb il-valutazzjonijiet ex ante tal-proġetti u l-ħila tal-BEI li jirrapporta dwar r-riżultati reali miksuba. Fl-istess ħin jissimplifika r-rekwiżiti tar-rapportar għall-klijent għaliex huwa kemm jista' jkun armonizzat ma' indikaturi tar-riżultati ta' Istituzzjonijiet Finanzjarji Internazzjonali oħra. Fl-2011, il-prestazzjoni u l-impatt mistennija tal-finanzjament tal-BEI komplew jiġu vvalutati minn żewġ oqfsa preċedenti, jiġifieri il-qafas tal-Valur Miżjud (VA) fl-UE u fil-Pajjiżi ta' Qabel l-Adeżjoni u l-Qafas għall-Valutazzjoni tal-Impatt Ekonomiku u Soċjali (Economic and Social Impact Assessment framework - ESIAF) fir-reġjuni kollha koperti mill-mandat. Il-valutazzjoni titwettaq b'mod ex ante mill-BEI abbażi tal-fatti u d-dejta miġbura waqt il-fażi tal-evalwazzjoni tal-proġett. Il-qafas hu ddisinjat sabiex ikun jista’ jagħti informazzjoni ta’ valur u parametri ta' referenza matul il-ħajja tal-proġett, partikolarment għall-monitoraġġ kif ukoll għall-evalwazzjoni ex-post. Tabella 5a: Klassifikazzjonijiet tal-Valur Miżjud tal-operazzjonijiet approvati fl-2011 fil-Pajjiżi ta’ Qabel l-Adeżjoni (qafas VA) (punteġġ massimu = 200). Klassifikazzjoni tal-impatt || Pilastru 1 || Pilastru 2 || Pilastru 3 || Punteġġ medju || Operazzjonijiet approvati Mandat || 146 || 120 || 158 || 141 || 8 Faċilità ta’ Qabel l-Adeżjoni || 139 || 141 || 155 || 145 || 23 Tabella 5b: Klassifikazzjonijiet tal-valur miżjud tal-operazzjonijiet approvati fl-2011 fil-Mediterran, il-Viċinat tal-Lvant u r-Russja, l-Asja u l-Amerika Latina, u l-Afrika t’Isfel (Qafas ESIAF) Klassifikazzjoni tal-impatt || Pilastru 1 || Pilastru 2 || Pilastru 3 Self għall-investiment || Self intermedjat (SMEs) Għoli || 23 (72%) || 13 (41%) || 3 (9%) || 20 (63%) Medju || 9 (28%) || 11 (34%) || 4 (13%) || 11 (34%) Moderat || 0 || 1 (3%) || 0 || 1(3%) Baxx || 0 || 0 || 0 || 0 Total || 32 (100%) || 25 (78%) || 7 (22%) || 32 (100%) Fil-Pajjiżi ta’ Qabel l-Adeżjoni, jistgħu jiġu osservati differenzi żgħar bejn operazzjonijiet b'garanzija tal-UE u b’riskju proprju għall-Pilastru 1 u 2, b'dan tal-aħħar parzjalment jirrifletti l-fatt li l-mandat huwa mmirat ukoll lejn proġetti b'inċertezza u b'riskji relattivament ogħla, fejn il-garanzija tal-UE tagħti l-ogħla valur miżjud. F’reġjuni oħra taħt il-mandat, disa' operazzjonijiet rċevew impatti ta' klassifikazzjoni kumplessiva "għoli" tal-impatti fit-tliet pilastri, dawn l-operazzjonijiet kienu l-aktar relatati ma' proġetti marbuta mat-tibdil fil-klima, l-enerġija rinnovabbli u l-enerġija alternattiva. 4. KOOPERAZZJONI MAL-KUMMISSJONI Il-Kummissjoni u l-BEI ikkoperaw b’mod intensiv fil-qafas tal-analiżi ta' nofs it-terminu tal-mandat estern tal-BEI. Il-proċedura leġiżlattiva normali għall-adozzjoni tad-Deċiżjoni ġiet finalizzata f’Ottubru tal-2011. Id-deċiżjoni titlob għal aktar kooperazzjoni u sinerġija bejn il-Kummissjoni u l-BEI, kif ukoll is-Servizz Ewropew ta' Azzjoni Esterna (SEAE). Wara l-adozzjoni tad-Deċiżjoni, f'Novembru 2011 il-Kummissjoni u l-BEI iffirmaw ftehim ġdid dwar garanzija u ftehim ġdid dwar l-irkupru b'konformità mal-Artikolu 14 u 13 tad-Deċiżjoni rispettivament, li ssostitwixxew dawk ta' qabel, biex ikopru t-tibdiliet rilevanti introdotti fid-Deċiżjoni l-ġdida. Il-Kummissjoni u l-BEI żviluppaw wkoll b’mod konġunt il-Linji Gwida Operazzjonali Tekniċi Regjonali mehmuża ma’ dan ir-Rapport. Fl-2012, iż-żewġ istituzzjonijiet huma mistennija jaġġornaw il-Memorandum ta' Ftehim fejn jiddefinixxu t-termini u l-kundizzjonijiet ta’ kooperazzjoni msaħħa sabiex ikun estiż għas-SEAE u jqis l-elementi ġodda introdotti fil-mandat. Il-kooperazzjoni fil-prattika għandha tkun imsaħħa permezz ta' kolokazzjoni aktar estensiva tal-uffiċċji tal-BEI mad-delegazzjonijiet tal-UE. B’mod parallel, bħalissa għaddejja kooperazzjoni mill-qrib biex titħejja l-proposta għall-mandat estern li jmiss tal-BEI li jkopri l-perjodu 2014-2020. Kemm fir-reġjun tal-Viċinat tan-Nofsinhar u kif ukoll dak tal-Lvant, il-BEI kien assoċjat mal-Analiżi tal-Politika Ewropea tal-Viċinat. Il-kooperazzjoni bejn il-BEI, is-SEAE u l-Kummissjoni intensifikat ruħha matul l-2011, partikolarment fil-kuntest ta' koordinazzjoni tar-reazzjoni tal-UE għar-Rebbiegħa Għarbija u l-kostruzzjoni ta' Sħubija għad-Demokrazija u Prosperità Kondiviża fin-Nofsinhar tal-Mediterran. Il-BEI kien ukoll involut b’mod attiv fit-Task Forces ta' Livell Għoli stabbiliti mir-Rappreżentanta Għolja u Viċi President Ashton biex tkun ottimizzata aktar il-koordinazzjoni f'xi pajjiżi tar-reġjun, u li l-ewwel laqgħa taghħom saret fit-Tuneżija f'Settembru 2011. Il-BEI kkontribwixxa wkoll fir-riflessjonijiet dwar l-Aġenda għall-Bidla[4], il-Komunikazzjoni tal-Kummissjoni li tipprova żżid l-impatt tal-politika tal-iżvilupp tal-UE, speċifikament fir-rigward tal-appoġġ għat-tkabbir ekonomiku sostenibbli u l-iżvilupp tas-settur privat. L-oqsma ta' ħidma msemmija hawn fuq se jkomplu fis-snin li ġejjin bl-appoġġ tal-BEI lill-Kummissjoni u lis-SEAE fl-implimentazzjoni tal-Politika tal-Viċinat il-ġdida kif ukoll il-prijoritajiet rilevanti tal-Aġenda għall-Bidla. Ħidma konġunta se tiffoka wkoll fuq il-Politika ta' Tkabbir b’appoġġ għall-adeżjoni tal-Kroazja mal-UE u aktar riformi fil-pajjiżi kandidati u kandidati potenzjali fi triqthom lejn l-integrazzjoni fl-UE. Il-BEI, bl-appoġġ tal-Kummissjoni, se jipprova jibda mill-ġdid l-operazzjonijiet fil-Kosovo[5]. F'dan il-kuntest, għandu jissemma li skont l-Artikolu 10 tad-Deċiżjoni li tistipula li "il-Kosovo huwa rappreżentat mill-Missjoni tan-Nazzjonijiet Uniti fil-Kosovo jew minn amministrazzjoni deżinjata fil-linji gwidi operazzjonali tekniċi reġjonali" – il-Linji Gwida msemmija hawn fuq jipprevedu li tali amministrazzjoni għandha tkun il-Gvern tal-Kosovo. Il-kooperazzjoni dwar kwistjonijiet settorjali se tkun imsaħħa aktar, partikolarment fil-qasam tal-azzjoni klimatika u fil-qafas tal-Inizjattiva Enerġija Sostenibbli għal Kulħadd. F'dan il-kuntest, f'konformità mal-Artikolu 6 tad-Deċiżjoni, l-BEI għandu jiżviluppa sa tmiem l-2012, b'kooperazzjoni mal-Kummissjoni, strateġija dwar kif għandu jiżdied, progressivament u b'mod kostanti taħt il-mandat, il-perċentwal ta' proġetti li jippromwovu t-tnaqqis tal-emissjonijiet tas-CO2 u jiġi jeliminat gradwalment il-finanzjament ta’ proġetti ta' detriment għall-ksib tal-objettivi klimatiċi tal-Unjoni. 5. KOOPERAZZJONI MA’ ISTITUZZJONIJIET INTERNAZZJONALI TA' FINANZJAMENT Fl-2011, il-kofinanzjament mal-Istituzzjonijiet Finanzjarji Internazzjonali (IFI) oħra jew istituzzjonijiet bilaterali Ewropej kien jirrappreżenta 56 % tal-firem totali tal-BEI taħt il-mandat. Għalkemm dan il-proporzjon naqas wara ż-żieda kostanti esperjenzata matul l-erba’ snin preċedenti (sakemm laħaq il-quċċata ta’ 64 % fl-2010), dan xorta jindika livell għoli kontinwu ta' kofinanzjament ma' istituzzjonijiet finanzjarji oħra. Il-lista ta’ operazzjonijiet kofinanzjati ffirmati fir-reġjuni koperti bil-mandat fl-2011 hija inkluża fid-DĦP. L-MtQ ġdid bejn il-Kummissjoni, il-Grupp tal-BEI u l-BERŻ kien iffirmat f’Marzu 2011. Dan l-MtQ il-ġdid jissostitwixxi u jgħaqqad f'wieħed il-ftehimiet preċedenti li jkopru l-Lvant tal-Ewropa, in-Nofsinhar tal-Kawkasu, ir-Russja u l-Asja Ċentrali (minn Diċembru 2006) u t-Turkija (minn Jannar 2009). Il-MtQ jippermetti kooperazzjoni strateġika u opezzjonali aħjar. Il-MtQ ġdid dwar il-kooperazzjoni barra l-UE se jiġi rivedut fl-2012 sabiex ikopri l-estensjoni tal-attività tal-BERŻ fir-reġjun tal-Mediterran. Il-fażi pilota ta' sentejn tal-Ftehim Tripartitiku dwar l-Inizjattiva ta' Fiduċja Reċiproka ffirmat bejn il-BEI, l-AFD[6] u l-KfW avvanzat sostanzjalment matul l-2011 fil-Viċinat tan-Nofsinhar u r-reġjuni tal-AKP. L-inizjattiva għandha l-mira li ttejjeb l-effettività u l-effiċjenza kollettiva tat-tliet istituzzjonijiet, billi tirrikonoxxi b'mod reċiproku u tiddependi fuq il-proċeduri u l-istandards applikati minn min minnhom li jkun qed jieħu r-rwol prinċipali għall-ħidma fuq proġett kofinanzjat. Matul l-2012, l-enfasi se tkun fuq l-iżvilupp ta’ linji gwida operazzjonali komuni. Il-kooperazzjoni mal-Grupp tal-Bank Dinji kompliet, inkluż l-iffirmar tal-Ftehim ta’ Kooperazzjoni bilaterali bejn il-BEI u l-Korporazzjoni Finanzjarja Internazzjonali biex tittejjeb il-kollaborazzjoni fil-finanzjament ta' proġetti ta' żvilupp tas-settur privat fil-Viċinat tan-Nofsinhar u r-reġjuni tal-AKP. Il-BEI qed jaħdem ukoll flimkien ma' Banek Multilaterali ta' Żvilupp fil-kuntest tal-Isħubija ta' Deauville, biex jappoġġja tkabbir sostenibbli u inklużiv b'reazzjoni għar-Rebbiegħa Għarbija, kif enfasizzat mill-mexxejja tal-G8 fis-Summit tagħhom f'Mejju 2011. Barra minn hekk, il-BEI kompla l-parteċipazzjoni tiegħu f'diversi gruppi ta’ ħidma speċjalizzati mwaqqfa mill-IFI biex jaqsmu bejniethom l-aħjar prattiki jew biex jindirizzaw kwistjonijiet speċifiċi. Il-BEI ilu protagonist attiv fil-faċilitajiet reġjonali ta' kofinanzjament stabbiliti mill-Kummissjoni matul l-aħħar snin flimkien mal-BEI, il-BERŻ, il-Kunsill tal-Ewropa u l-Istituzzjonijiet Finanzjarji Bilaterali Ewropej l-oħra[7]. Barra minn hekk, il-BEI kellu rwol ewlieni fil-Grupp ta' Esperti mwaqqaf mill-Kummissjoni biex jivvaluta l-istabbiliment ta' "Pjattaforma tal-UE għall-kooperazzjoni u l-iżvilupp". Il-Kummissjoni, b’kooperazzjoni mal-BEI u istituzzjonijiet finanzjarji multilaterali u bilaterali Ewropej oħra, bdiet riflessjonijiet dwar strumenti finanzjarji ġodda b’appoġġ għall-politiki esterni tal-UE fil-QFP li jmiss. Iż-żieda sinifikanti fl-użu ta’ strumenti finanzjarji innovattivi għandha tippermetti li sehem akbar ta’ għotjiet mill-UE jitħalltu ma’ self jew jintużaw f'ekwità jew strumenti għall-kondiviżjoni tar-riskju, sabiex jiġi mobilizzat finanzjament addizzjonali, l-aktar minn investituri mis-settur privat, sabiex jiġu koperti l-ħtiġijiet ta’ investiment tal-pajjiżi sħab tagħna. L-użu ta’ strumenti finanzjarji innovattivi fil-politiki esterni għandu jiġi appoġġat taħt il-Pjattaforma futura, sabiex tissaħħaħ l-effettività u l-effiċjenza tal-finanzjament estern tal-UE. [1] Deċiżjoni Nru 1080/2011/UE tal-Parlament Ewropew u tal-Kunsill tal-25 ta’ Ottubru 2011 li tagħti garanzija tal-UE lill-Bank Ewropew tal-Investiment kontra telf minn self u garanziji għal self għal proġetti 'l barra mill-Unjoni u li tħassar id-Deċiżjoni Nru 633/2009/KE (ĠU L 280, 27.10.2011, p. 1). [2] SWD(2012)358 [3] Deċiżjoni ta’ Delega tal-Kummissjoni tat-8 ta’ Frar 2012 li temenda l-Anness III għad-Deċiżjoni Nru 1080/2011/UE tal-Parlament Ewropew u tal-Kunsill li tagħti garanzija tal-UE lill-Bank Ewropew tal-Investiment kontra telf minn self u garanziji għal self għal proġetti ’l barra mill-Unjoni u li tħassar id-Deċiżjoni Nru 633/2009/KE, fir-rigward tas-Sirja (ĠU L 110, 24.4.2012, p. 38). [4] COM(2011) 637 finali. [5] Din id-deżinjazzjoni hija mingħajr ħsara għall-pożizzjonijiet dwar l-istatus, u hija konformi mal-UNSCR 1244/99 u l-Opinjoni tal-Qorti Internazzjonali tal-Ġustizzja dwar d-dikjarazzjoni tal-indipendenza tal-Kosovo. [6] Agence Française de Développement [7] Eż. il-Qafas ta’ Investiment għall-Punent tal-Balkani, il-Faċilità tal-Investiment għall-Viċinat, il-Faċilità ta' Investiment għall-Asja Ċentrali, il-Faċilità ta' Investiment għall-Asja u l-Fond Fiduċjarju UE-Afrika għall-Infrastruttura